หุ้นยุโรปปิดวานนี้ปรับลงหลังข้อมูลศก.สหรัฐหนุนคาดการณ์เฟดขึ้นดบ.
ตลาดหุ้นยุโรปปิดลบเมื่อคืนนี้ (26 พ.ค.) เนื่องจากข้อมูลเศรษฐกิจที่แข็งแกร่งเกินคาดของสหรัฐส่งผลให้เกิดการคาดการณ์ว่า ธนาคารกลางสหรัฐ (FED) อาจจะปรับขึ้นอัตราดอกเบี้ย หลังจากที่นางเจเน็ต เยลเลน ประธานเฟดได้ส่งสัญญาณในเรื่องดังกล่าวเมื่อวันศุกร์ที่ผ่านมา
27 พ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.7% ปิดวานนี้ (26 พ.ค.) ที่ 403.61 จุด, ดัชนี CAC-40 ตลาดหุ้นฝรั่งเศสปิดที่ 5,083.54 จุด ลดลง 33.63 จุด หรือ -0.66%, ดัชนี DAX ตลาดหุ้นเยอรมันปิดที่ 11,625.13 จุด ร่วงลง 189.88 จุด หรือ -1.61% และดัชนี FTSE 100 ตลาดหุ้นลอนดอนปิดที่ 6,948.99 จุด ลดลง 82.73 จุด หรือ -1.18%
ตลาดหุ้นยุโรปปิดอ่อนแรงลงเนื่องจากกระแสคาดการณ์ที่ว่า เฟดอาจจะปรับขึ้นอัตราดอกเบี้ยในปีนี้ หลังจากที่นางเยลเลนได้กล่าวสุนทรพจน์ที่โร้ดไอร์แลนด์เมื่อวันศุกร์ว่า เธอคาดว่าเฟดจะปรับขึ้นอัตราดอกเบี้ยในปีนี้หากเศรษฐกิจยังคงมีแนวโน้มตามที่คาดการณ์ไว้ และเป็นการเหมาะสมสำหรับเฟดที่จะเริ่มดำเนินการขั้นแรกของการปรับขึ้นอัตราดอกเบี้ยในปีนี้
สำหรับข้อมูลเศรษฐกิจที่แข็งแกร่งซึ่งสหรัฐเปิดเผยล่าสุดเมื่อคืนนี้ รวมถึงยอดขายบ้านใหม่พุ่งขึ้น 6.8% ในเดือนเม.ย. เมื่อเทียบรายเดือน สู่ระดับ 517,000 ยูนิต ซึ่งบ่งชี้ถึงการฟื้นตัวของตลาดที่อยู่อาศัยของสหรัฐ ขณะที่ดัชนีราคาบ้านใน 20 เมืองของสหรัฐ ปรับตัวขึ้น 5.04% ในเดือนมี.ค. เมื่อเทียบรายปี โดยเพิ่มขึ้นจากระดับ 4.99% ของเดือนก.พ. และสูงกว่าระดับ 4.60% ที่นักวิเคราะห์คาดการณ์ไว้ นอกจากนี้ ดัชนีความเชื่อมั่นผู้บริโภคสหรัฐปรับตัวขึ้นสู่ระดับ 95.4 ในเดือนพ.ค. หลังจากเคลื่อนไหวที่ระดับต่ำสุดในรอบ 4 เดือนในเดือนเม.ย.
หุ้นกลุ่มสินค้าโภคภัณฑ์ร่วงลง โดยหุ้นเฟรสนิลโลร่วงลงหนักสุด อย่างไรก็ตาม หุ้นไรอันแอร์พุ่งขึ้น 5.4% หลังจากไรอันแอร์เปิดเผยรายได้สุทธิในปีงบการเงินซึ่งสิ้นสุดในเดือนมี.ค. พุ่งขึ้น 66% แตะ 867 ล้านยูโร (949 ล้านดอลลาร์สหรัฐ) ซึ่งสูงกว่าตัวเลขประมาณการของบริษัทที่ 840-850 ล้านยูโร สำหรับยอดขายอยู่ที่ 5.7 พันล้านยูโร เพิ่มขึ้นจากปีก่อน 12%